Up-148/99
Natisni
Opravilna št.:
Up-148/99
Datum odločitve:
27. 1. 2000
ECLI:
ECLI:SI:USRS:2000:Up.148.99
Akt:
Ustavna pritožba A. A. zoper ravnanje Okrajnega sodišča v Ljubljani v zadevi št. Nz 839/93 in zoper ravnanje Okrožnega sodišča v Ljubljani v zadevi št. II P 1233/95
Izrek:
Ustavna pritožba A. A. zoper ravnanje Okrajnega sodišča v Ljubljani v zadevi in zoper ravnanje Okrožnega sodišča v Ljubljani v zadevi se zavrže.
Evidenčni stavek:
Ustavno sodišče zavrže ustavno pritožbo kot nedopustno, če v konkretni zadevi niso bila predhodno izčrpana vsa pravna sredstva, oz. če ustavna pritožba ni bila vložena v roku, ki ga določa zakon.
Geslo:
Rok za vložitev ustavne pritožbe, prepozna ustavna pritožba.

Predhodno izčrpanje vseh pravnih sredstev kot procesni pogoj za vložitev ustavne pritožbe.

Pravica do sodnega varstva.

Upravni spor.
Pravna podlaga:
Ustava, 23., 157. čl.

Zakon o Ustavnem sodišču (ZUstS), 51., 52., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
15. 6. 1999
Vrsta odločitve:
sklep
Vrsta rešitve:
zavrženje
Dokument:
US19905
Up-148/99
27. 1. 2000
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 27. 1. 2000
s k l e n i l o :
Ustavna pritožba A. A. zoper ravnanje Okrajnega sodišča v Ljubljani v zadevi št. Nz 839/93 in zoper ravnanje Okrožnega sodišča v Ljubljani v zadevi št. II P 1233/95 se zavrže.
O b r a z l o ž i t e v
A.
1. Pritožnik je dne 14. 6. 1999 vložil ustavno pritožbo, ker Okrajno sodišče v Ljubljani še ni odločilo v zadevi št. Nz 839/93, v kateri na podlagi določb Zakona o izvrševanju kazenskih sankcij (Uradni list SRS, št. 17/78 in nasl. - ZIKS) zahteva vrnitev premoženja, zaplenjenega z razveljavljeno kazensko sodbo, in ustavno pritožbo, ker Okrožno sodišče v Ljubljani še ni odločilo (oziroma še ni razpisalo glavne obravnave) v pravdni zadevi št. II P 1233/95, v kateri kot tožnik zahteva povrnitev škode zaradi neupravičene zaplembe premoženja. Meni, da mu je s takšnim ravnanjem sodišč kršena pravica do sojenja brez nepotrebnega odlašanja iz 23. člena Ustave. S tem v zvezi pa naj bi bile kršene tudi pravice iz 2., 14., 15., 22. in 33. člena Ustave ter določbe 8. in 17. člena Splošne deklaracije o človekovih pravicah in določbe 6. člena Konvencije o varstvu človekovih pravic in temeljnih svoboščin (Uradni list RS, št. 33/94, Mednarodne pogodbe št. 7/94). Predlaga, naj Ustavno sodišče pozove Okrajno sodišče v Ljubljani in Okrožno sodišče v Ljubljani, da v navedenih zadevah nemudoma odločita in mu dosodita ustrezno denarno odškodnino za škodo, ki naj bi mu nastala zaradi nepravočasnega odločanja.
2. Pritožnik z isto vlogo vlaga tudi pobudo za oceno ustavnosti 145.a člena, prvega odstavka 145.b člena in 145.c člena Zakona o spremembah in dopolnitvah Zakona o izvrševanju kazenskih sankcij (Uradni list RS, št. 10/98 - v nadaljevanju: ZIKS-G). Predlaga, naj Ustavno sodišče prednostno obravnava celotno vlogo kot eno zadevo in to pred izčrpanjem izrednih pravnih sredstev (drugi odstavek 51. člena Zakona o Ustavnem sodišču, Uradni list RS, št. 15/94 - v nadaljevanju: ZUstS) ter kot ustavno pritožbo, vloženo po izteku 60 dnevnega roka za vložitev ustavne pritožbe (tretji odstavek 52. člena ZUstS).
B.
3. Po Prvem odstavku 51. člena ZUstS se ustavna pritožba lahko vloži, če so izčrpana vsa pravna sredstva. Izjemoma sme Ustavno sodišče odločiti o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS). Po prvem odstavku 52. člena ZUstS se ustavna pritožba vloži v 60 dneh od dneva vročitve posamičnega akta, zoper katerega je mogoča ustavna pritožba. V posebno utemeljenih primerih pa lahko Ustavno sodišče izjemoma odloča o ustavni pritožbi, ki je vložena po izteku tega roka (tretji odstavek 52. člena ZUstS).
4. Kršitev pravice do sojenja brez nepotrebnega odlašanja (23. člen Ustave) lahko pritožnik uveljavlja s tožbo v upravnem sporu (drugi odstavek 157. člena Ustave in tretji odstavek 1. člena Zakona o upravnem sporu, Uradni list RS, št. 50/97 - v nadaljevanju: ZUS). Pritožnik ni izkazal, da je to pravno sredstvo vložil. Predpostavka iz prvega odstavka 51. člena ZUstS torej ni podana. Ta predpostavka tako ni podana tudi glede drugih kršitev, kolikor naj bi le-te izvirale iz kršitve pravice do sojenja brez nepotrebnega odlašanja. Ustavne pritožbe po drugem odstavku 51. člena ZUstS oziroma po tretjem odstavku 52. člena ZUstS pa ni mogoče obravnavati, ker v nobeni od navedenih zadev še ni bila izdana odločba, tako da niti redno pravno sredstvo (tj. pritožba) še ni moglo biti izčrpano. To pomeni, da tudi rok iz prvega odstavka 52. člena ZUstS ni mogel preteči. Ustavna pritožba je zato nedopustna in jo je bilo treba zavreči.
5. Pobudo za oceno ustavnosti 145.a člena, prvega odstavka 145.b člena in 145.c člena Zakona o spremembah in dopolnitvah ZIKS-G bo Ustavno sodišče obravnavalo v posebnem postopku v zadevi št. U-I- 155/99.
C.
6. Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS in prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednik senata dr. Lojze Ude ter člana Franc testen in dr. Dragica Wedam-Lukić.
Predsednik senata
dr. Lojze Ude